Hlauparar úr Víking sendu okkur á hlaup.is stuttan pistil sem birtist á síðunni fyrr í dag . Víkingar bættu um betur og til að kynna starfið ætla þeir kynna nokkra hlaupara innan sinna raða fyrir lesendum . Gefum Víkingum orðið ! Birna Baldursdóttir , hlaupari og einn stofnenda Almenningsíþróttadeildar Víkings . HVENÆR GEKKSTU Í SKOKKHÓPINN , VARSTU BÚIN AÐ HLAUPA LENGI ÁÐUR ? Ég var ein af stofnendum Almenningsíþróttadeildar Víkings en hafði áður skokkað af og til með " gamla " skokkhópnum í Víkinni og þar áður með ÍR í tvö ár . Skokkið hefur fylgt mér lengi , ég var 18 ára þegar ég byrjaði að skokka reglulega þannig að þetta eru orðin rúm 30 ár . Í gegnum tíðina hef ég þó mest skokkað ein eða með manninum mínum . En nú er ég búin að finna réttu samsetninguna , við hjónin skokkum saman í frábærum skokkhópi Víkings . HVER ER MUNURINN Á ÞVÍ AÐ HLAUPA EIN EÐA Í SKOKKHÓPI ? Munurinn liggur aðallega í félagslegu hliðinni , þjálfurunum og aðhaldinu . HVAÐ HEFUR ÞAÐ GEFIÐ ÞÉR AÐ HLAUPA Í SKOKKHÓPI ? Mér finnst mjög gaman að hlaupa með öðrum og því er félagslega hliðin það sem ég sækist helst eftir í skokkhópi . Svo er líka gott aðhald að hafa alveg fasta tímapunkta fyrir æfingar , þá frestar maður miklu síður æfingum . Einnig skipta þjálfarar mjög miklu máli , skemmtilegur þjálfari sem setur upp fjölbreyttar æfingar sem höfða til fólks á mismunandi stigum í skokkinu er gulls ígildi . HVERNIG HLAUPARI ERTU , HVAÐ HLEYPUR ÞÚ OFT OG LENGI Í EINU ? Ég skilgreini mig sem tímalausan skokkara . Mér finnst svolítill blæbrigða munur á að tala um hlaup eða skokk . Fyrir mér eru hlaup heldur meira keppnisdæmi en skokkið sem er meira svona að njóta þess að hreyfa sig úti á góðum hraða . Og þegar ég segi " góðum hraða " þá meina ég bara þeim hraða sem mig langar að vera á hverju sinni . Mér finnst ég t.d. alltaf hafa verið á góðum tíma í öllum almenningshlaupum sem ég hef tekið þátt í . Fyrir mér þýðir það að ég hef haft gaman af og notið hlaupsins . Oftast skokka ég svona 3 - 4 sinnum í viku , allt frá 4 upp í 12 km , en lengra og mjög rólega einu sinni í viku og fer þá stundum lengra en 15km . HVAÐ GERA HLAUP FYRIR ÞIG PERSÓNULEGA ? Að geta hreyft sig eru forréttindi , það eru ekki allir sem geta það . Ég sæki bæði líkamlegan og andlegan styrk í skokkið og mér finnst einfaldlega bara svo gaman og afslappandi að fara út og skokka . Kristján Matthíasson brosandi á fullri ferð . NAFN OG ALDUR : Kristján Matthíasson 52 ára . HVENÆR GEKKSTU Í SKOKKHÓPINN , VARSTU BÚINN AÐ HLAUPA LENGI ÁÐUR ? Ég byrjaði í skokkhópi Víkings fyrir rúmum tveim árum . Þar á undan hafði ég skokkað töluvert , yfirleitt einn en stundum með vinnufélögum , sennilega í ein 10 ár . HVAÐ HEFUR ÞAÐ GEFIÐ ÞÉR AÐ HLAUPA Í SKOKKHÓPI ? Það hefur gefið mér tvímælalaust mikið , bæði félagslega og hlaupalega . Það er jú skemmtilegra að tilheyra skokkhópi , maður kynnist nýju fólki og hlaupin verða skemmtilegri . Skokkhópur Víkings er frábær félagsskapur ! HVER ER MUNURINN Á ÞVÍ AÐ HLAUPA EINN EÐA Í SKOKKHÓPI ? Í skokkhópi blandar þú geði , miðlar reynslu , það er ákveðið aðhald að mæta þegar þú getur . Mér finnst nú samt líka gott að vera með sjálfum mér og hlaupa einn . HVERNIG HLAUPARI ERTU , HVAÐ HLEYPUR ÞÚ OFT OG LENGI Í EINU ? Lífstíllinn eða hlauparútínan er oft háð markmiðum sem maður setur hverju sinni . Það hefur reynst mér mikilvægt að æfa líka styrk til að bæta mig . Mér finnst mjög gaman að taka þátt í keppnishlaupum , þá skiptir ekki öllu vegalengdin 5 km eða 10 km hlaup , 1/2 maraþon eða heilt maraþon . HVAÐ GERA HLAUP FYRIR ÞIG PERSÓNULEGA ? Hlaupin skipta mig miklu máli , þau eru streitulosandi og gefa mikinn kraft í starfi og leik : ) Halla byrjaði að hlaupa með Víkingum árið 2012 . HVENÆR GEKKSTU Í SKOKKHÓPINN , VARSTU BÚIN AÐ HLAUPA LENGI ÁÐUR ? Ég gekk í skokkhópinn haustið 2010 . Ég byrjaði að vísu að hlaupa sumarið 2007 þar sem ég var dregin út í þetta leiðinlega sport ( að mér fannst þá ) af einni öflugri úr skokkhópnum henni Ólöfu Rós Káradóttur . Hún ber fulla ábyrgð á spriklinu . HVAÐ HEFUR ÞAÐ GEFIÐ ÞÉR AÐ HLAUPA Í SKOKKHÓPI ? Það er mikilvægt fyrir mig að hafa utanumhaldið . Það að þurfa að mæta á ákveðnum tíma og hlýða fyrirmælum þjálfara er gott fyrir mig . Ég er annars allt of ,, góð " við sjálfa mig . HVER ER MUNURINN Á ÞVÍ AÐ HLAUPA EIN EÐA Í SKOKKHÓPI ? Mér finnst gaman að hlaupa í samfloti og það er líka hvetjandi þar sem ég þarf þá a.m.k. að reyna að halda í við þann sem ég spjalla við hverju sinni . Þar sem ég er mjög spjallglöð þá er það einmitt hluti af þessu að fá tækifæri til þess að ræða hin ýmsu og mis mikilvægu mál líðandi stundar . HVAÐ GERA HLAUP FYRIR ÞIG PERSÓNULEGA ? Hlaupin eru að mínu mati besta líkamsræktin . Það besta er að fara út í hvaða veðri sem er og endurhlaða rafhlöðurnar . Útiveran er æði og samhlauparar mínir í skokkhóp Víkings eru líka svo ótrúlega skemmtilegir . HVERNIG HLAUPARI ERTU , HVAÐ HLEYPUR ÞÚ OFT OG LENGI Í EINU ? Ég er RK skokkari ( RK = RassKinnar ) . Það þýðir að ég tek lífinu með ró . Er ekki með neinn æðibunugang en kemst allt sem ég vil án þess að eyðileggja hné og kálfa og eitthvað enn meira . Það getur verið afar mismunandi hversu langt og hversu oft í viku ég hleyp en það getur verið frá 5 km upp í 12 km tvisvar til fjórum sinnum í viku . Ef ég undirbý mig fyrir t.d. hálft maraþon þá lengist í kílómetrunum eftir þörfum . Vilhjálmur byrjaði að hlaupa í ársbyrjun 2013 . HVAÐ HEFUR ÞAÐ GEFIÐ ÞÉR AÐ HLAUPA Í SKOKKHÓPI ? Aðhald að mæta á æfingu hvernig sem viðrar , hitta skemmtilegu hlaupafélagana og takast á við þau skemmtilegu verkefni sem þjálfararnir leggja fyrir okkur . HVER ER MUNURINN Á ÞVÍ AÐ HLAUPA EINN EÐA Í SKOKKHÓPI ? Hlaupin og æfingarnar verða markvissari , hvatning frá hlaupafélögum og þjálfara verður til að maður leggur mun meira á sig . Framfarir verða mun hraðari í skokkhópi en að hlaupa einn , svo ekki sé talað um löngu hlaupin , þá er mun skemmtilegra að hafa einhvern með sér . HVERNIG HLAUPARI ERTU , HVAÐ HLEYPUR ÞÚ OFT OG LENGI Í EINU ? Ég er áhugasamur hlaupari og er í þessu af ástríðu , hleyp þrisvar í viku um 25 - 40 km samanlagt . HVAÐ GERA HLAUP FYRIR ÞIG PERSÓNULEGA ? Koma mér í gott form bæði á sál og líkama . Fæ aukna starfsorku allt verður svo miklu léttara . Hlaupin hafa leitt mig inn á gjörbreyttan lífsstíl , hollt mataræði og heilbrigt líferni .